INDHOLDSFORTEGNELSE

1............ Indledning. 3

2............ Formålsbestemte indtægter til EGFL.. 3

3............ Bemærkninger angående den foreløbige gennemførelse af EGFL‑budgettet for 2014. 4

4............ Forbrug af formålsbestemte indtægter til EGFL.. 6

5............ Konklusioner 6

Bilag 1: || Foreløbigt forbrug af EGFL-bevillinger pr. 30.4.2014

1. Indledning

Bilag 1 viser budgettets faktiske udnyttelsesgrad i perioden 16. oktober 2013 til 30. april 2014 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 28 i forordning (EU) nr. 1306/2013 om finansiering, forvaltning og overvågning af den fælles landbrugspolitik[1].

2. Formålsbestemte indtægter til EGFL

På grundlag af bestemmelserne i artikel 43 i forordning (EU) nr. 1306/2013 betragtes indtægter fra finansielle korrektioner i henhold til beslutninger som led i efterprøvende regnskabsafslutning, fra uregelmæssigheder og fra mælkeafgiften som formålsbestemte indtægter, der skal anvendes til finansiering af EGFL-udgifter. Ifølge disse bestemmelser kan formålsbestemte indtægter anvendes til at finansiere EGFL's udgifter. Hvis dele af disse indtægter ikke anvendes i regnskabsåret, vil de automatisk blive fremført til det følgende regnskabsår[2].

EGFL's budget for 2014 omfattede både Kommissionens seneste skøn over de bevillinger, der vil være behov for til at finansiere de forventede udgifter til markedsforanstaltninger og direkte støtte, skønnene over de formålsbestemte indtægter, der forventes opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne i EGFL's budget for 2014 hensyn til de forventede samlede formålsbestemte indtægter og anmodede for budgetforslaget for 2014 om et bevillingsniveau, der er beregnet ved at trække de anslåede formålsbestemte indtægter fra det anslåede behov. Budgetmyndigheden vedtog EGFL-budgettet under hensyntagen til de forventede formålsbestemte indtægter.

Ved udarbejdelsen af budgettet for 2014 anslog Kommissionen de disponible formålsbestemte indtægter til 1 464 mio. EUR. Disse omfatter:

– De formålsbestemte indtægter, der forventedes genereret i løbet af regnskabsåret 2014, som blev anslået til 849 mio. EUR. Der forventedes henholdsvis 638 mio. EUR fra korrektioner i forbindelse med regnskabsafslutning og 165 mio. EUR fra uregelmæssigheder. Indtægterne fra mælkeafgiften blev anslået til 46 mio. EUR.

– De formålsbestemte indtægter, der forventedes fremført fra regnskabsåret 2013 til 2014, som blev anslået til 615 mio. EUR.

Kommissionen afsatte i budgettet for 2014 disse oprindeligt anslåede indtægter på 1 464 mio. EUR til to ordninger. Det drejer sig om:

– 464 mio. EUR blev afsat til driftsfondene for producentorganisationer i sektoren for frugt og grøntsager, og

– 1 000 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 285 mio. EUR og 30 083 mio. EUR i overensstemmelse med Kommissionens forslag. Summen af de vedtagne bevillinger og ovennævnte formålsbestemte indtægter svarer til et samlet skøn over disponible bevillinger på 749 mio. EUR til driftsfondene for producentorganisationer i sektoren for frugt og grøntsager og 31 083 mio. EUR til enkeltbetalingsordningen.

Af bilag 1, som viser den foreløbige gennemførelse af 2014-budgettet frem til den 30. april 2014, fremgår de budgetbevillinger fordelt på de enkelte artikler til sektoren for frugt og grøntsager og til afkoblet direkte støtte, som nu er vedtaget til disse to ordninger, på henholdsvis 676,7 mio. EUR og 38 252 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger på budgettet for 2014 sig til i alt 1 140,7 mio. EUR for frugt og grøntsager og 39 252 mio. EUR for afkoblet direkte støtte.

3. Bemærkninger angående den foreløbige gennemførelse af EGFL‑budgettet for 2014

I bilag 1 vises budgettets foreløbige udnyttelsesgrad i perioden fra den 16. oktober 2013 til den 30. april 2014. Udnyttelsesgraden sammenholdes med udgiftsprofilen baseret på indikatoren, som er fastlagt i henhold til bestemmelserne i artikel 28 i forordning (EU) nr. 1306/2013. Nedenfor angives korte bemærkninger til visse budgetartikler, der udviser de største forskelle mellem den faktiske og den forventede gennemførelse af budgettet for 2014.

3.1. Markedsforanstaltninger

Forbruget af bevillinger til interventioner på landbrugsmarkederne var 36,8 mio. EUR højere end de afsatte budgetbevillinger som fastsat ved indikatorniveauet pr. 30. april 2014. Denne forskel er nettovirkningen af gennemførelsesmønstrene i primært sektoren for frugt- og grøntsager og vinsektoren.

3.1.1. Frugt og grøntsager (+125,4 mio. EUR i forhold til de vedtagne bevillinger)

Hvad angår de vedtagne bevillinger, skyldes dette forbrugsniveau primært udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2014 (NB: se nærmere enkeltheder ovenfor i punkt 2). Dette forbrugsniveau skyldes anvendelsen af indikatoren for perioden frem til den 30. april 2014 på de vedtagne budgetbevillinger, der ikke omfatter de formålsbestemte indtægter til denne sektor.

En fodnote * i den foreløbige gennemførelsestabel i bilag 2 viser, hvad situationen ville have været, hvis indikatoren pr. 30. april 2014 var blevet anvendt på de samlede bevillinger, der forventes at være til rådighed for at kunne finansiere denne sektor. Som anført under punkt 2 ovenfor vil de samlede midler, der forventes at være til rådighed for denne sektor, bestå af de vedtagne budgetbevillinger på 676,7 mio. EUR og de formålsbestemte indtægter til denne sektor, der anslås til 464 mio. EUR. Hvis indikatoren således var blevet anvendt på de samlede midler på 1 140,7 mio. EUR, der forventes at være til rådighed for denne sektor, ville der være et underforbrug på ‑41,1 mio. EUR, hvilket udgør nettovirkningen af fremskyndede betalinger til producentorganisationer og et lavere forbrug af bevillinger til skolefrugtordningen og til støtte til foreløbigt anerkendte producentsammenslutninger. På nuværende tidspunkt betragtes denne situation for midlertidig, og budgettet forventes gennemført fuldt ud.

3.1.2. Produkter fra vinsektoren (-75,2 mio. EUR)

Dette underforbrug skyldes det langsommere tempo i medlemsstaternes betalinger i forhold til udgiftsprofilen af den fastlagte indikator for de nationale vinprogrammer. Situationen anses på nuværende tidspunkt for at være midlertidig, eftersom medlemsstaternes planlagte udgifter til denne artikel ser ud til at stige i de kommende måneder.

3.2. Direkte støtte

Forbruget af bevillinger til direkte støtte var 975,4 mio. EUR højere end det niveau, der var fastsat af indikatoren pr. 30. april 2014.

3.2.1. Afkoblet direkte støtte (+1 003,5 mio. EUR i forhold til de vedtagne bevillinger)

Hvad angår de vedtagne bevillinger, skyldes dette forbrugsniveau primært udgifterne til enkeltbetalingsordningen, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2014 (NB: se nærmere enkeltheder ovenfor i punkt 2). Dette forbrugsniveau skyldes anvendelsen af indikatoren for perioden frem til den 30. april 2014 på de vedtagne budgetbevillinger, der ikke omfatter de formålsbestemte indtægter til denne sektor.

En fodnote * i den foreløbige gennemførelsestabel i bilag 2 viser, hvad situationen ville have været, hvis indikatoren pr. 30. april 2014 var blevet anvendt på de samlede bevillinger, der forventes at være til rådighed for at kunne finansiere afkoblet direkte støtte. Som anført i punkt 2 ovenfor vil de samlede finansieringsmidler, der forventes at være til rådighed for afkoblet direkte støtte, bestå af de vedtagne budgetbevillinger på 38 252 mio. EUR og de formålsbestemte indtægter til afkoblet direkte støtte, der anslås at udgøre 1 000 mio. EUR. Hvis indikatoren derfor var blevet anvendt på de samlede finansieringsmidler på 39 252 mio. EUR, der forventes at være til rådighed for afkoblet direkte støtte, ville det konstaterede overforbrug være reduceret til 32,8 mio. EUR.

(NB: betalingsrytmen er steget til 97 % af behovene pr. 30.4.2014). Medlemsstaterne har på nuværende tidspunkt allerede betalt 97 % af den anslåede afkoblede direkte støtte i 2014. Den sidste betaling til denne støtte vil omfatte et fradrag for finansiel disciplin på de samlede betalinger, hvilket ikke var tilfældet for forskudsbetalinger foretaget inden den 1. december.

Kommissionen forventer på nuværende tidspunkt, at de disponible bevillinger og formålsbestemte indtægter vil være tilstrækkelige til at dække finansieringsbehovet for denne artikel.

3.2.2. Anden direkte støtte (-27,8 mio. EUR)

Dette underforbrug af vedtagne budgetbevillinger til anden direkte støtte i forhold til udgiftsprofilen af den fastlagte indikator pr. 30. april 2014 er virkningen af det langsommere tempo i betalingerne til visse ordninger inden for denne sektor, navnlig dyrepræmier. På nuværende tidspunkt anses dette underforbrug at være midlertidigt. Kommissionen følger imidlertid nøje udviklingen i gennemførelsesmønstrene for disse ordninger.

3.3. Revision af landbrugsudgifter (-10,0 mio. EUR)

Ud over direkte betalinger til overvågning og forebyggende foranstaltninger, der beløber sig til 6,8 mio. EUR, omfattede budgettet for 2014 skøn på 53,4 mio. EUR for betalinger til bilæggelse af tvister. Ved udarbejdelsen af udgiftsprofilen for bilæggelse af tvister blev det antaget, at medlemsstaterne ville betale disse beløb jævnt fordelt på hver måned i perioden januar til oktober 2014. Pr. 30. april 2014 har medlemsstaterne dog foretaget betalinger beløbende sig til 18,8 mio. EUR. Som følge heraf var der et underforbrug i forhold til det niveau, som var fastsat af indikatoren for dette kapitel i budgettet for 2014. På nuværende tidspunkt betragtes denne situation for midlertidig, og budgettet forventes gennemført fuldt ud.

3.4. Politisk strategi og koordinering (-20,1 mio. EUR)

Dette underforbrug er midlertidigt fordi betalingerne til informationsnettet for landøkonomisk bogføring ikke blev foretaget i april 2014 som oprindeligt planlagt. Disse betalinger vil dog blive foretaget, så snart de nødvendige betingelser for deres gennemførelse er opfyldt.

4. Forbrug af formålsbestemte indtægter til EGFL

Tabellen i bilag 1 viser, at der pr. 30. april 2014 var opkrævet formålsbestemte indtægter på 565,5 mio. EUR. Det drejer sig om følgende:

– indtægterne fra korrektioner fra regnskabsafslutningen og den efterprøvende regnskabsafslutning, som beløb sig til 416, mio. EUR, og der forventes stadig at indgå yderligere beløb inden regnskabsårets udgang

– indtægterne fra uregelmæssigheder beløb sig til ca. 102,6 mio. EUR, og der forventes også at indgå yderligere beløb ved regnskabsårets udgang, og

– hovedparten af indtægterne fra mælkeafgiften er på nuværende tidspunkt opkrævet og beløber sig til ca. 46,7 mio. EUR.

Endelig beløb de formålsbestemte indtægter, der blev fremført fra 2013 til 2014, sig til 710,2 mio. EUR. Dette beløb er væsentligt højere end det oprindeligt anslåede beløb på 615 mio. EUR.

De formålsbestemte indtægter, der er til rådighed til finansiering af EGFL-udgifter, beløber sig pr. 30. april 2014 derfor til 1 275,6 mio. EUR, og der forventes at indgå yderligere nyligt opkrævede formålsbestemte indtægter ved regnskabsårets udgang.

5. Konklusioner

Det foreløbige forbrug af EGFL-budgetbevillinger i 2014 for perioden indtil den 30. april 2014 viser, at de månedlige udbetalinger til medlemsstaterne oversteg den indikatorbaserede udgiftsprofil for budgetgennemførelsen med ca. 980,6 mio. EUR.

Der rådes allerede over formålsbestemte indtægter på 1 275,6 mio. EUR, og det forventes, at der vil indgå yderligere beløb i 2014. Kommissionen mener på nuværende tidspunkt, at de formålsbestemte indtægter, der vil være til rådighed ved årets afslutning, vil være tilstrækkelige til at dække finansieringen af producentsammenslutningers driftsfonde og til enkeltbetalingsordningen, således som det oprindeligt var forventet, da budgettet for 2014 blev opstillet.

[1] EUT L 347 af 20.12.2013, s. 549.

[2] Artikel 14 i Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget fastsætter, at interne formålsbestemte indtægter kun kan fremføres for ét år. Det er således i den forsvarlige budgetforvaltnings interesse, at disse formålsbestemte indtægter generelt anvendes før de vedtagne bevillinger for den pågældende budgetpost.